Diari Oficial de la Generalitat Valenciana


Sumari del DOGV 7003, del 15-04-2013 (2013/3541)

DECRET 49/2013, de 12 d'abril, del Consell, pel qual s'aprova el Catàleg del Sistema Viari de la Comunitat Valenciana.
----------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/04/12/49/dof/vci/html**

### Dades del document

Número de DOGV
:   7003

Data del DOGV
:   15-04-2013

Secció del DOGV
:   I. DISPOSICIONS GENERALS

Número del document
:   2013/3541


Data del document
:   12-04-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * infraestructura de transports
    * xarxa de carreteres
    * planificació de transports
    * legislació

Per sentència del Tribunal Superior de Justícia de la Comunitat Valenciana en el procediment ordinari número 135/2013, es declara no conforme segons dret la inclusió en l'annex II de la cessió del vial 7673, accessos Terra Mítica, i, en conseqüència anul·la aquesta cessió. (Informació pública de la sentència publicada en el Diari Oficial núm 7680, de 17 de desembre de 2015)

DECRET 49/2013, de 12 d'abril, del Consell, pel qual s'aprova el Catàleg del Sistema Viari de la Comunitat Valenciana. [2013/3541]
PREÀMBUL
La Llei 6/1991, de 27 de març, de la Generalitat, de Carreteres de la Comunitat Valenciana, modificada parcialment per la Llei 11/2002, de 23 de desembre, la Llei 14/2005, de 23 de desembre, i la Llei 10/2006, de 26 de desembre, determina que la classificació de les vies, la designació i la descripció de les seues característiques generals es realitzaran en el Catàleg del Sistema Viari de la Comunitat Valenciana, la tramitació del qual podrà realitzar-se com a document annex al Pla de Carreteres de la Comunitat Valenciana o mitjançant un decret amb aprovació independent d'aquell.
La dinàmica viària produïda, el conjunt d'inversions complementàries fetes des de la seua aprovació, les transferències rebudes o convingudes amb altres administracions, així com motius de funcionalitat, exigixen l'actualització del catàleg vigent.
El Catàleg del Sistema Viari de la Comunitat Valenciana va ser aprovat pel Decret 23/1995, de 6 de febrer, del Consell, com a annex al II Pla de Carreteres de la Comunitat Valenciana, en el qual es disposa que l'actualització del catàleg l'elabore la conselleria amb competències en matèria d'infraestructures i transport i, després de la informació pública prèvia de les entitats locals afectades, se sotmetrà al Consell per a la seua aprovació.
De conformitat amb el dit mandat, durant l'elaboració del nou text del catàleg s'han demanat els informes i les consultes preceptives a les administracions locals afectades, s'ha procedit a l'obertura de diversos períodes d'informació pública en virtut de les resolucions de 27 de febrer de 2007 i 31 de gener de 2010, del director general d'Obres Públiques, s'han comunicat a cada administració local les seues respectives afeccions demanials i s'ha fet públic per mitjà d'anunci en el Diari Oficial de la Comunitat Valenciana i en la pàgina web .
Per tot això, prèvia consulta i participació de les diputacions i ajuntaments de la Comunitat Valenciana, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 12 d'abril de 2013,
DECRETE
Article 1. El Catàleg del Sistema Viari
1. S'aprova el Catàleg del Sistema Viari de la Comunitat Valenciana, la classificació de vials i titularitat del qual consta en els annexos I i II d'este decret.
2. La conselleria competent en matèria d'infraestructures i transport haurà d'actualitzar periòdicament el dit catàleg, sotmetent-lo al Consell per a l'aprovació en un termini màxim de quatre anys, després de la informació institucional prèvia a les entitats locals afectades.
CAPÍTOL I
Règim jurídic de la cessió
Article 2. Formalització de la cessió
1. La cessió dels vials derivada de l'aprovació del catàleg constituïx una mutació demanial externa, d'acord amb el que disposen les normes sobre patrimoni de l'administració.
2. El canvi de titularitat dels vials es formalitzarà per mitjà de la subscripció de l'acta d'entrega per l'òrgan competent en matèria de patrimoni de les administracions afectades, junt amb la documentació tècnica i administrativa que especifique les seues singulars característiques, les instal·lacions auxiliars de què disposen i l'estat de conservació i manteniment dels trams de carretera que siguen objecte de cessió entre les administracions.
3. A estos efectes, si la Generalitat és l'administració cedent, la conselleria competent en matèria d'infraestructures viàries haurà de remetre, a la conselleria competent en matèria de patrimoni de la Generalitat, la descripció dels trams objecte de transferència, amb indicació de superfície i parcel·les limítrofes.
Article 3. Condicions dels vials cedits
L'administració cedent haurà d'entregar els vials cedits amb les condicions de seguretat, pavimentació i drenatge adequades a la seua nova tipologia de circulació. En tot cas, l'execució d'actuacions que impliquen canvis en la calçada i introducció de nous elements d'ordenació urbanística les durà a terme l'administració cessionària d'acord amb el tràmit administratiu que corresponga.
Article 4. Obligacions de l'administració cessionària
L'administració cessionària, tan prompte com siga possible l'habilitació dels crèdits oportuns per a això, haurà de retirar la identificació de carretera dels nous trams i adaptar els cartells de senyalització a la nova realitat. Així mateix, procedirà al marcatge de les seccions dels vials en què la carretera passa a ser d'una altra administració per mitjà de fites laterals, així com la captació de les coordenades GPS de la secció límit per a la catalogació en els programes de Sistemes d'Informació Geogràfica de la Conselleria d'Infraestructures, Territori i Medi Ambient, sistema que estarà disponible per a totes les administracions titulars de carreteres.
CAPÍTOL II
Aspectes particulars de la cessió
Article 5. Instal·lacions auxiliars
Respecte a les instal·lacions auxiliars d'enllumenat i semaforització, si la titularitat correspon a l'administració cedent, s'entendrà que amb la cessió de la carretera hi van incloses, i que hauran de transferir-se en bon estat de conservació. Si les instal·lacions són ja propietat de l'administració cessionària, serà esta l'encarregada de la conservació i/o l'adequació.
Article 6. Trams nous
En el cas de trams nous de carretera que hagen sigut administrativament rebuts, l'administració cessionària se subrogarà en el dret de la cedent a que el contractista responga dels danys o dels defectes ocults. Si es tractara de trams nous d'obra no rebuts administrativament, el tram passarà a l'administració cessionària al fer-se la recepció per part de la cedent, per mitjà d'una acta d'entrega annexada a la de recepció.
Article 7. Modificació en el planejament urbanístic
Si per modificacions del planejament els trams transferits deixen de tindre la finalitat de vials i el sòl per on circulen va ser expropiat al seu dia, podrà exercir-se, si és procedent, el dret de reversió per part de les persones propietàries expropiades. Si no s'exercix esta opció en el termini i en la forma reglamentats, revertirà automàticament a l'administració cedent bé la titularitat dels terrenys, bé els drets urbanístics que li corresponguen en funció de la legislació urbanística vigent.
DISPOSICIÓ ADDICIONAL
Única. Sistema d'informació de carreteres de la Comunitat Valenciana
1. La conselleria competent en matèria d'infraestructures viàries es dotarà d'un sistema d'informació de carreteres de la Comunitat Valenciana, com a servici públic, amb la finalitat d'obtindre, tindre i difondre informació veraç sobre la situació física dels eixos viaris i dels elements auxiliars i complementaris existents, així com del domini públic viari i qualsevol altra informació d'interés per a la gestió viària.
2. Per a això, utilitzarà bases espacials de referència a les escales adequades per a poder treballar en distints àmbits geogràfics, des del municipal fins a l'europeu. Funcionarà en coordinació amb l'Institut Cartogràfic Valencià i la resta de departaments i organismes de la Generalitat amb competències en matèria d'urbanisme i transports, i es garantirà l'accés públic a la informació elaborada.
Disposició transitòria
Única. Competències de conservació i explotació
De conformitat amb el que establix l'article 7 de la Llei 6/1991, de 27 de març, de la Generalitat, de Carreteres de la Comunitat Valenciana, l'assumpció efectiva de les competències i responsabilitats en matèria de conservació i explotació per les administracions que hagen de posseir la titularitat de la via de conformitat amb el catàleg aprovat per esta disposició, es produirà a partir de l'entrada en vigor d'este decret, amb caràcter previ a la formalització de la cessió.
DISPOSICIÓ DEROGATÒRIA
Única. Derogació normativa
Queda derogat l'annex III del Decret 23/1995, de 6 de febrer, del Consell, pel qual es va aprovar el II Pla de Carreteres de la Comunitat Valenciana i el Catàleg del Sistema Viari de la Comunitat Valenciana, així com totes les disposicions que d'inferior o el mateix rang s'oposen al que establix esta disposició.
DISPOSICIONS FINALS
Primera. Habilitació
S'autoritza la persona titular de la conselleria competent en matèria d'infraestructures i transport perquè, en el marc de les seues competències, dicte el que és necessari per a l'execució i el desenrotllament d'este decret.
Segona. Entrada en vigor
1. Este decret entrarà en vigor l'endemà de la publicació en el Diari Oficial de la Comunitat Valenciana.
2. Qualsevol modificació del que establixen els annexos d'esta disposició haurà de ser sotmesa al Consell per a la seua aprovació, amb audiència prèvia de les entitats locals afectades.
València, 12 d'abril de 2013
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS


Còpia Permalink ELI